Ionuţ Pucheanu, primarul din Galaţi, a declarat marţi, 21 mai, că ”suntem speriaţi de bombe” când e vorba de fonduri europene.
”Când vine vorba de fonduri europene, cei care scriu aceste ghiduri ar trebui să ţină cont şi de nevoile şi realităţile din teren. Avem un stil, noi, aici în România, de a ne pune singuri bariere. De la Bruxelles, dacă stai de vorbă cu comisarii europeni (...) şi le explici problemele se uită cruciş şi spun: ”Da, noi nu am cerut niciodată lucrurile astea”. Suntem speriaţi de bombe, aşa pare, când e vorba de fonduri europene”, a spus Ionuţ Pucheanu în la Prima News.
El a precizat că ”ajungem să ne autoblocăm, când lucrurile ar putea să meargă mult mai uşor”.
”Atunci, pe principiul ”mai bine mai puţin şi sigur, că nu ne întreabă nimeni nimic”, ajungem dintr-o găleată mult mai mare să contractăm de-un polonic de fonduri europene, în timp ce, dacă am privi mai relaxaţi, aşa cum privesc chiar şi cei de la Bruxelles, partea aceasta de cofinanţare sau lucrări neeligibile ar putea fi acoperită din fonduri europene”, a mai spus edilul.